CELEX: 32014R0483
Language: sk
Date: 2014-05-08 00:00:00
Title: Vykonávacie nariadenie Komisie (EÚ) č. 483/2014 z  8. mája 2014 o ochranných opatreniach v súvislosti s hnačkou ošípaných spôsobenou delta koronavírusom, pokiaľ ide o požiadavky na zdravie zvierat, ktoré sa týkajú vstupu krvi a krvnej plazmy z ošípaných sušených rozprašovaním a určených na výrobu krmiva chovaných ošípaných do Únie  Text s významom pre EHP

13.5.2014   
            
            
               SK
            
            
               Úradný vestník Európskej únie
            
            
               L 138/52
            
         VYKONÁVACIE NARIADENIE KOMISIE (EÚ) č. 483/2014
   z 8. mája 2014
   o ochranných opatreniach v súvislosti s hnačkou ošípaných spôsobenou delta koronavírusom, pokiaľ ide o požiadavky na zdravie zvierat, ktoré sa týkajú vstupu krvi a krvnej plazmy z ošípaných sušených rozprašovaním a určených na výrobu krmiva chovaných ošípaných do Únie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín, a najmä na jej článok 22 ods. 3 (1),
   keďže:
   
               (1)
            
            
               V článku 22 ods. 1 smernice 97/78/ES sa stanovuje, že ak sa na území tretej krajiny prejaví alebo rozšíri choroba, či akýkoľvek iný jav alebo okolnosť, ktorá predstavuje vážne ohrozenie zdravia zvierat, alebo ak to potvrdzuje akýkoľvek iný vážny dôvod v súvislosti so zdravím zvierat, Komisia neodkladne schváli z vlastnej iniciatívy alebo na žiadosť členského štátu opatrenia vrátane osobitných podmienok vo vzťahu k produktom pochádzajúcich z celej alebo z časti príslušnej tretej krajiny.
            
         
               (2)
            
            
               Nariadením Európskeho parlamentu a Rady (ES) č. 1069/2009 (2) sa stanovujú predpisy vzťahujúce sa na verejné zdravie a zdravie zvierat pre vedľajšie živočíšne produkty a odvodené produkty s cieľom predchádzať rizikám pre verejné zdravie a zdravie zvierat pochádzajúcim z týchto produktov a minimalizovať ich, a najmä chrániť bezpečnosť krmivového reťazca. Okrem toho sa v ňom tieto produkty triedia do osobitných kategórií, ktoré odrážajú úroveň rizika pre verejné zdravie a zdravie zvierat.
            
         
               (3)
            
            
               V článku 41 ods. 3 nariadenia (ES) č. 1069/2009 sa stanovujú požiadavky na dovoz vedľajších živočíšnych produktov a odvodených produktov z materiálu kategórie 3.
            
         
               (4)
            
            
               Nariadením Komisie (EÚ) č. 142/2011 (3) sa stanovujú vykonávacie pravidlá pre nariadenie (ES) č. 1069/2009 vrátane osobitných požiadaviek na ošetrenie alebo spracovanie vedľajších živočíšnych produktov a odvodených produktov určených na kŕmenie hospodárskych zvierat, okrem kožušinových zvierat.
            
         
               (5)
            
            
               Krvné produkty určené na výrobu krmiva pre chované zvieratá vrátane krvi a plazmy ošípaných sušených rozprašovaním musia byť vyrobené v súlade s kapitolou II oddielom 2 prílohy X k nariadeniu (EÚ) č. 142/2011. Pokiaľ ide o bod B uvedeného oddielu, krvné produkty musia byť podrobené ktorejkoľvek z metód spracovania 1 až 5 alebo metóde spracovania 7, ako sa stanovuje v kapitole III prílohy IV k uvedenému nariadeniu, alebo inej metóde, ktorou sa zabezpečí, aby krvný produkt spĺňal mikrobiologické normy týkajúce sa odvodených produktov stanovené v kapitole I prílohy X k nariadeniu (EÚ) č. 142/2011. V nariadení (EÚ) č. 142/2011, najmä v kapitole I oddiele 1 tabuľke 1 stĺpci 6 riadku 2 prílohy XIV, sa takisto stanovuje, že krvné produkty neurčené na ľudskú spotrebu, ktoré by mohli byť použité ako kŕmna surovina a ktoré sú určené na odoslanie do Únie alebo tranzit cez Úniu, majú byť sprevádzané zdravotným certifikátom v súlade so vzorom zdravotného certifikátu stanoveným v kapitole 4(B) prílohy XV.
            
         
               (6)
            
            
               Hnačka ošípaných spôsobená delta koronavírusom sa vyskytuje v Ázii a Severnej Amerike. V Únii nebol výskyt tohto vírusu nikdy zistený. Krv a krvná plazma z ošípaných sušené rozprašovaním sú tradičnou zložkou krmiva pre ciciaky. Nevhodné tepelné ošetrenie alebo kontaminácia po tepelnom ošetrení môžu viesť k rozšíreniu vírusu prostredníctvom týchto produktov.
            
         
               (7)
            
            
               Preto je potrebné preskúmať požiadavky na dovoz krvi a krvnej plazmy z ošípaných sušených rozprašovaním a určených na výrobu krmiva pre chované ošípané.
            
         
               (8)
            
            
               Z vedeckého pozorovania vyplýva, že koronavírusy ošípaných sa inaktivujú v truse ošípaných pri zahriatí na teplotu 71 °C a vystavení tejto teplote počas 10 minút alebo pri vystavení izbovej teplote 20 °C počas 7 dní. V pokusne infikovanom sušenom krmive skladovanom pri teplote 24 °C viac ako 2 týždne vírus neprežil. V tretích krajinách sa bežne používa teplota sušenia krvi a krvnej plazmy rozprašovaním na úrovni 80 °C v celej hmote.
            
         
               (9)
            
            
               Na základe týchto dostupných informácií sa javí vhodné požadovať, aby krv a krvná plazma z ošípaných sušené rozprašovaním dovezené z tretích krajín a určené na kŕmenie ošípaných boli podrobené ošetreniu vysokou teplotou, po ktorom nasleduje po určitý čas skladovanie pri izbovej teplote, aby sa zmiernilo riziko kontaminácie po ošetrení.
            
         
               (10)
            
            
               Vzhľadom na potrebu chrániť zdravie zvierat v Únii a na závažnú hrozbu, ktorú predstavujú predmetné krvné produkty, Komisia by mala prijať dočasné ochranné opatrenia. Vstup týchto produktov do Únie by preto mal byť sprevádzaný zdravotným certifikátom v súlade so vzorom stanoveným v prílohe k tomuto nariadeniu.
            
         
               (11)
            
            
               Dočasné ochranné opatrenia by sa mali uplatňovať odo dňa nasledujúceho po uverejnení tohto nariadenia a trvať počas obdobia 12 mesiacov. Môžu byť zmenené na základe posúdenia rizika založeného na nových vedeckých informáciách.
            
         
               (12)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Odchylne od kapitoly I oddielu 1 tabuľky 1 stĺpca 6 riadku 2 prílohy XIV a od kapitoly 4(B) prílohy XV k nariadeniu (EÚ) č. 142/2011, krvné produkty neurčené na ľudskú spotrebu, ktoré by mohli byť použité ako kŕmna surovina a ktoré sú určené na odoslanie do Únie alebo tranzit cez Úniu, musia byť sprevádzané zdravotným certifikátom v súlade so vzorom stanoveným v prílohe k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
   Uplatňuje sa na zásielky certifikované odo dňa nasledujúceho po jeho uverejnení v Úradnom vestníku Európskej únie.
   
   Uplatňuje sa do 31. mája 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. mája 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 24, 30.1.1998, s. 9.
   
      (2)  Nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (Ú. v. EÚ L 300, 14.11.2009, s. 1).
   
      (3)  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).
   
      PRÍLOHA
      Zdravotný certifikát